Kuqala Izifundo Zabazaqoqa Imibono Kazulu Ekulotshweni Kwesisekelo Sombuso
Abantu laba bafundiswa izinto ezitshiyeneyo ezigoqela ukuthi kumele baziphathe njani ngesikhathi bedinga imibono kazulu.
Abantu abakhethwe yikomidi yedale lephalamende ekhokhela uhlelo lokulotshwa kwesisekelo sombuso esitsha ukuthi baphatheke emsebenzini wokuyadinga imibono kazulu elizweni lonke jikelele baqale izifundo zabo eHarare ngoMvulo. Izifundo lezi zikhangelelwe ukuphela ngolweSithathu njalo zingenwe ngabantu abedlula amakhulu ayisithupha abagoqela amalunga edale lephalamende amela amabandla womathathu abumba uhulumende womanyano labenhlanganiso ezizimeleyo. Abantu laba bebefundiswa izinto ezitshiyeneyo ezigoqela ukuthi kumele baziphathe njani ekudingeni kwabo imibono kazulu. Omunye wabagcinisihlalo be Parliamentary Select Committee uMnumzana Edward Mkhosi utshele uBrenda Moyo weStudio 7 ukuthi ulethemba lokuthi uhlelo lokulotshwa kwesisekelo sombuso esitsha luzaqhutshwa ngemfanelo ngendlela ezasuthisa uzulu. Laloba uMkhosi esithi kulamalunga enhlanganiso yeNational Constitutional Assembly angene ezifundweni zanamuhla, abenhlangansio le bayakulandula lokhu. UBrenda uxoxe njalo lomgcinisihlalo wabasakhulayo ku NCA uMnumzana Alois Dzvairo othi amalunga enhlanganiso yakhe alile ukuphatheka ezifundweni lezi ngoba engavumelani lohlelo lokulotshwa kwesisekelo sombuso esitsha oluqhutshwa nguhulumende.